hy hy ru fi hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy fr hy hy fr hy hy fr hy hy fr hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy
Հետևողական հայացք մարմնին (աղջիկների համար) — TeensLIVE
Լավագույնը հարաբերությունների և սիրո մասին: Ռեալ ժամանակի պայմաններում:
Գուցե դու արդեն հասցրել ես հարմարվել քո մարմնի փոփոխություններին, գուցե արդեն գիտես նաև օրացույցում նշված ‹‹կարմիր›› օրերի մասին: Սակայն խոստովանի՛ր, մտածե՞լ ես, թե ի՞նչ է կատարվում քո օրգանիզմում, և ինչու՞ է ամեն ինչ հենց այդպես ստեղծվել:
Այսպիսով, փորձենք հերթականությամբ բացատրել: Կանացի սեռական` այլ կերպ ասած, վերարտադրողական համակարգը կազմում են արտաքին և ներքին սեռական օրգանները, կաթնագեղձերը (կրծքագեղձեր):
Արտաքին սեռական օրգաններն են ցայլքը, սեռական մեծ և փոքր շուրթերը, ծլիկը:
Ցայլքային բարձրությունը գտնվում է որովայնի ստորին մասում, որի մաշկի մակերեսին դեռահասության տարիքում մազածածկույթ է առաջանում: Ցայլքից ներքև տեղակայված են փափուկ մաշկային ծալքերը՝ սեռական մեծ շուրթերը, որոնք նույնպես մազածածկույթ ունեն: Դրանք ծածկում են հեշտոցի մուտքը և կատարում են պաշտպանական ֆունկցիա: Ներսում տեղակայված են սեռական փոքր շուրթերը, որոնք վերևում նեղանում են և ծլիկի մոտ՝ միանում: Ծլիկը նյարդային վերջույթներով հարուստ փոքրիկ օրգան է, այն հանդիսանում է կնոջ մարմնի թերևս ամենազգայուն մասը:
Ներքին սեռական օրգաններն են` հեշտոցը, արգանդը, արգանդափողերը և ձվարանները:
Հեշտոցը առաձգական խողովակավոր մկանային օրգան է (5-9 սմ), որը միացնում է ներքին և արտաքին սեռական օրգանները, և որի միջոցով տեղի է ունենում դաշտանային արյան արտահոսք և ծննդաբերություն: Սեռական հարաբերություններ չունեցած աղջիկների ճնշող մեծամասնության մոտ հեշտոցի մուտքը փակված է այսպես կոչված կուսաթաղանթով, որն էլ, որպես կանոն, փոքրիկ անցք ունի: Առաջին սեռական հարաբերության ժամանակ սովորաբար կուսաթաղանթը պատռվում է, և որոշ չափով արյունահոսություն է տեղի ունենում:
Արգանդի վզիկը մկանային օրգան է, որը տեղակայված է հեշտոցի վերին մասում և վերջինիս միացնում է արգանդի խոռոչին: Արգանդը տանձի մեծության կենտ, խոռոչավոր, մկանակազմ օրգան է: Հղիության ընթացքում սաղմը` ապագա երեխան, գտնվում է արգանդի խոռոչում, որտեղ անցնում է զարգացման ամբողջ ուղին` բեղմնավորված ձվաբջջից մինչև հասուն պտուղ: Արգանդը սաղմի աճի հետ մեկտեղ ձգվում է և մեծանում:
Արգանդափողը (ֆալոպյան փողը) զույգ օրգան է, որը միացնում է ձվարանը և արգանդը: Ձվաբջիջը՝ ձվարանից դուրս գալուն պես, արգանդափողով իջնում է արգանդի խոռոչ: Հենց այստեղ՝ արգանդափողում կարող է տեղի ունենալ սերմնաբջջի և ձվաբջջի միաձուլումը` բեղմնավորումը: Ձվաբջջի (այդ թվում նաև բեղմնավորված) տեղաշարժը արգանդափողով տեղի է ունենում արգանդափողի մկանների կծկման, ներսից ծածկող թարթիչների և լորձի շարժման շնորհիվ:
Ձվարանները զույգ սեռական գեղձեր են (2,5x3 սմ), որոնք գտնվում են փոքր կոնքի խոռոչում` արգանդի երկու կողմերում: Դեռևս մոր որովայնում գտնվելու ընթացքում կնոջ օրգանիզմում շուրջ 400 ձվաբջիջներ են ձևավորվում: Ամեն ամիս, սեռական հասունության սկզբից և ամբողջ վերարտադրողական տարիքի (այն ժամանակահատվածը, երբ կինը կարող է երեխա ունենալ) ընթացքում ձվարաններում հասունանում է մեկ ձվաբջիջ: Ձվաբջջի հասունացման և ձվարանից դուրս գալու պրոցեսը կոչվում է ձվազատում (օվուլյացիա):
Բացի այդ, ձվարանները արտադրում են հորմոններ, որոնք պատասխանատու են վերարտադրողական օրգանների բնականոն գործունեության և երկրորդային սեռական հատկանիշների (կաթնագեղձերի զարգացում և այլն) զարգացման համար: Ձվարանների գործունեությունը կախված է կնոջ օրգանիզմի առողջական վիճակից և տարիքից:
Կարծում ենք, որ այս նկարագրությունից քեզ արդեն հասկանալի է, որ կանացի վերարտադրողական համակարգը գործում է պարբերաբար, այսինքն միևնույն գործընթացը պարբերաբար (ամեն ամիս) կրկնվում է հիմնականում նույն տևողությամբ: Այդ իսկ պատճառով կնոջ սեռական համակարգում տեղի ունեցող կրկնվող գործընթացը կոչվում է դաշտանային ցիկլ:
Դաշտանային ցիկլը հաշվարկվում է սկսած դաշտանի առաջին օրվանից մինչև հաջորդ դաշտանի առաջին օրը: Նորմալ դաշտանային ցիկլի տևողությունը 21-35 (միջինը` 28 ) օր է:
Երբ ձվաբջիջը հասունանում է և չբեղմնավորված վիճակում ընկնում է արգանդի խոռոչ, ապա այն որոշ ժամանակ անց քայքայվում է: Այդ ժամանակ արգանդի ներքին մակերեսի լորձաթաղանթը շերտազատվում է, իսկ արյունատար անոթները` պայթում, առաջանում է դաշտանային արյունահոսություն (մենստրուացիա), որից հետո սկսվում է դաշտանային նոր ցիկլը:
Ցիկլի առաջին օրը, այսինքն դաշտանային արյունահոսության առաջին օրը, ձվարանում նոր ձվաբջիջ է հասունանում:
Դաշտանային ցիկլի 4-5 օրերին արյունահոսությունը ընդհատվում է, արգանդի լորձաթաղանթը սկսում է վերականգնվել, իսկ ձվաբջիջը շարունակում է հասունանալ:
Մոտավորապես ցիկլի 14-րդ օրը ձվաբջիջն ամբողջովին հասունանում և դուրս է գալիս ձվարանից, այսինքն տեղի է ունենում ձվազատում (օվուլյացիա): Ձվաբջիջն ընկնում է արգանդափող, որտեղ կարող է բեղմնավորում տեղի ունենալ` սերմաբջջի և ձվաբջջի միաձուլում (եթե իհարկե այդ օրերին իգական սեռի ներկայացուցիչը ունենա սեռական հարաբերություն, և սերմնաբջիջները ներթափանցեն նրա սեռական օրգաններ): Միևնույն ժամանակ արգանդի լորձաթաղանթը զգալիորեն հաստանում է, որպեսզի բեղմնավորված ձվաբջիջը կարողանա ամրանալ արգանդի պատին և սկսել իր զարգացումը:
Եթե բեղմնավորում տեղի չի ունենում, ապա սկսվում է դաշտան, երբ օրգանիզմը ձերբազատվում է հասուն, սակայն ոչ պետքական ձվաբջջից, որն անջատվում է արգանդի լորձաթաղանթից, և դուրս գալիս շերտազատված հյուսվածքի հետ միասին:
Եվ կրկին սկսվում է նոր պարբերաշրջան:
Նախքան դաշտանային ցիկլի սկսվելն աղջիկները կարող են նկատել, որ կուրծքը դարձել է չափազանց զգայուն և նույիսկ մեծացել է: Դա այդքան էլ զարմանալի չէ, քանի որ կաթնագեղձերը կանացի վերարտադրողական համակարգի մի մասն են կազմում: Օրինակ` երբ կինը ծննդաբերում է, կուրծքը սկսում է կաթ արտադրել: Յուրաքանչյուր կնոջ և աղջկա մոտ կաթնագեղձերը յուրովի են և՛ ձևով, և՛ չափով, իսկ կուրծքը փոփոխության է ենթարկվում ողջ կյանքի ընթացքում: Կուրծքը կարող է մյուսից մի փոքր մեծ լինել. դա միանգամայն նորմալ է: Կուրծքը, հատկապես, պտուկները բազմաթիվ նյարդային վերջավորություններ են պարունակում: Վերջիններս չափազանց զգայուն են և համարվում են մարմնի էրոգեն գոտիներ, որոնց հպման կամ խթանման ժամանակ մարդը հաճույք է ստանում:
Իսկ ընդհանուր զարգացման համար (եթե դու դեռ տեղեկացված չես) հիշիր հետևյալ տերմինը` միզասեռական համակարգ: Հարցն այն է, որ սեռական (վերարտադրողական) և միզազատման համակարգերը սերտորեն կապված են միմյանց հետ: Օրինակ` միզուկի միջոցով մեզը դուրս է գալիս միզապարկից և այնուհետև նաև օրգանիզմից: Կանանց մոտ միզուկի ելքը գտնվում է սեռական փոքր շուրթերի միաձուլման մասում: Եվ այսպիսով, այս երկու համակարգերը մարդկային օրգանիզմում շատ մոտ «հարևաններ» են, և նրանց առողջական վիճակը սերտորեն կապված է միմյանց հետ:
Այս հոդվածում ներկայացված են միայն հիմնական տեղեկություններ կանացի սեռական օրգանների կառուցվածքի և գործունեության մասին, և քեզ մոտ կարող են բազմաթիվ հավելյալ հարցեր ծագել, սակայն միշտ չէ, որ հարմար է դրանց մասին հարցնել ծնողներին կամ ընկերուհիներին: Գո՞ւցե այն հարցերը, որոնք մեզ են ուղղել մեր կայքի ընթերցողները «Հարցեր» խորագրի ներքո, կարող են քեզ օգնել: 🙂
Վերջերս ես որոշ դեղնաճերմակավուն հետքեր եմ նկատում իմ ներքնազգեստի վրա: Արդյո՞ք դա նորմալ է
Հեշտոցային արտադրությունը նորմալ երևույթ է: Այդ արտադրությունը սովորաբար լինում է թափանցիկ կամ կաթնային և չորանալուց հետո կարող են նույնիսկ դեղնել: Դա բնական քսանյութ է, որը պահպանում է ձեր հեշտոցի առողջությունը: Ձվազատման ժամանակ նման արտադրությունը կարող է ավելի առատ լինել:
Դաշտանային ցիկլից առաջ տրամադրության փոփոխություններ են նկատվում, սակայն իմ ընկերուհիների մոտ այդպիսի երևույթներ չեն լինում: Արդյո՞ք դա նորմալ է:
Հորմոնային մակարդակի փոփոխությունները կարող են ամբողջ ցիկլի ընթացքում ազդել աղջկա տրամադրության վրա: Օրինակ` դու կարող ես քեզ չափազանց եռանդուն և գրավիչ զգալ ձվազատման ընթացքում: Բայց ահա դաշտանային ցիկլից առաջ կարող ես լինել թախծոտ կամ նյարդայնացած, կարող է առանց որևէ պատճառի լացելու ցանկություն առաջանալ: Այդ օրերին փորձի՛ր աջակցություն փնտրել ծնողների և ընկերուհիների շրջանում, զբաղվել նրանով, ինչը քեզ հանգստություն և հաճույք է պատճառում: Որոշակի սննդակարգի պահպանումը` քիչ աղ և շաքար պարունակող սնունդը, շատ միրգը և բանջարեղենը, նաև կանոնավոր վարժությունները կարող են հավասարակշռել քո ինքնազգացողությունը:
Դաշտանային ցիկլի առաջին օրը ես ցավեր եմ ունենում որովայնի շրջանում: Ի՞նչ անել այդ դեպքում:
Եթե քեզ մոտ ցավոտ դաշտանային ցիկլ է նկատվում, ապա կարող ես ցավազրկող դեղահաբեր օգտագործել: Սակայն լավագույն միջոցը բժշկին դիմելն է, քանի որ ցավը կարող է ոչ միայն դաշտանային օրերի պատճառով լինել:
Արդյո՞ք անհրաժեշտ է գրանցել դաշտանի օրերը:
Ցանկալի է, որ աղջիկները վարեն այսպես կոչված դաշտանային օրացույց: Օրացույցը կօգնի բացահայտել դաշտանային ցիկլի կանոնավորությունը, տևողությունը, խանգարումները, իսկ սեռական կյանքով ապրելու դեպքում հաշվարկել նաև ձվազատման և հղիության համար բարենպաստ օրերը: Անհրաժեշտ է նշել կամ գրանցել դաշտանի սկսվելու և ավարտվելու օրերը, իսկ արտադրությունների օրերը ընդգծել և նշել առատությունը:
Դաշտանի ուշացումները վկայում են հնարավոր խանգարումների, էնդոկրին խնդիրների մասին: Երբեմն սթրեսային իրավիճակում, օրինակ` քննություններ հանձնելուց կամ մրցումներին պատրաստվելուց` դաշտանը կարող է ուշանալ: Դաշտանի ընդհատումը կարող է կապված լինել և մարմնի զանգվածի նվազեցման հետ` նյարդային անորեքսիայի դեպքում, և իհարկե, պայմանավորվել հղիությամբ: Դաշտանի ընդհատման դեպքում անհրաժեշտ է դիմել բժշկին:
Ուշադրությո՛ւն: Եթե քեզ մոտ նկատվում է թանձր արտադրություն, որն ուղեկցվում է տհաճ հոտով և քորով, ապա անպայման դիմի՛ր բժշկի, քանի որ դա կարող են հիվանդության նշան լինել: Եվ որքան շուտ դիմես բժշկի օգնության, այնքան արագ և հեշտությամբ կձերբազատվես այս խնդրից:
Եթե դեռևս անպատասխան հարցեր են մնացել կանացի սեռական օրգանների վերաբերյալ, կամ ցանկանում ես անձնական հարց ուղղել, ապա այցելիր «Հարցեր» էջը:
Մանրամասներին կարող ես ծանոթանալ այստեղ կամ կարդալ հատուկ դեռահասների համար գրված ձեռնարկը:
6 խորհուրդ տղաներին` աղջկա հետ ծանոթանալու համար
Որտե՞ղ ծանոթանալ, ի՞նչ ասել, ինչպե՞ս պահել` լավ տպավորություն ստեղծելու համար: Եվ ոչ միայն իմանալ նրա անունը, այլ հետաքրքրություն առաջացնել, որպեսզի աղջիկը համաձայնվի շարունակել քո հետ շփումը: Հետևի՛ր մեր հոդվածի խորհուրդներին, և ամեն ինչ կհաջողվի:
Ամանորյա նվեր սիրած աղջկա համար
Ամանորյա տոների նախօրեին տղաների մեծ մասը մտահոգվում է, թե ինչպես ուրախացնել ընկերուհուն տոների ընթացքում: Մեր հոդվածում կգտնեք 5 ամենահետաքրքիր նվերների գաղափարներ, որոնք կգոhացնեն սիրած աղջկան:
Քո դեմքի բշտիկներն ու պզուկները հոգնեցրե՞լ են քեզ: Քո ձայնը փոխվե՞լ է: Ինչ-որ հաճելի, բայց տարօրինակ բան է կատարվում քո արտաքինի հետ: Կամ գուցե քո մարմինը արդեն անճանաչելիորեն փոխվե՞լ է մեկ տարվա ընթացքում: Այդպիսի փոփոխություններին դժվար է ընտելանալ:
Մեր օրերում գիտնականները ստեղծել են բեղմնականխման բազմաթիվ մեթոդներ, իսկ դա նշանակում է, որ բոլորը հնարավորություն ունեն ընտրելու ամենահարմար տարբերակը: Այնուամենայնիվ, մեզ շարունակում են հետաքրքել ավելի «բնական» միջոցները: Եկեք քննարկենք խնդիրը մանրամասնորեն:
Կապ հաստատել մեր հետ
Մոտակա դեռահասներին բարյացակամ կլինիկաներ / կենտրոններ
Մեզ ուղարկած հարցերի պատասխանները
© 2022 teenslive.am / «Արաբկիր» բժշկական համալիր - Երեխաների և դեռահասների առողջության ինստիտուտ: Բոլոր իրավունքները պաշտպանված են:
Կայքը ստեղծվել է TEENSLIVE.INFO կայքի նյութերի հիման վրա, ԿՏՏԻ ՅՈՒՆԵՍԿՕ-ի հետ համագործակցությամբ, ՅՈՒԷՆԷՅԴՍ տեխնիկական օգնության ռեգիոնալ ծրագրի շրջանակներում: Կայքը պատրաստվել է eWorks-ի կողմից:
Այս կայքում ներկայացված տեղեկատվությունը և կարծիքները կարող են չհամընկնել ՅՈՒՆԵՍԿՕ-ի և ՅՈՒԷՆԷՅԴՍ տեսակետների հետ:
Կայքում օգտագործված անվանումները և ներկայացված նյութերը չեն հանդիսանում ՅՈՒՆԵՍԿՕ-ի կարծիքը` որևէ երկրի, տեղանքի, քաղաքի կամ շրջանի, ինչպես նաև նրանց համապատասխան կառավարման օրգանների իրավական կարգավիճակի, բաժանման կամ սահմանների վերաբերյալ:
Կայքում տեղադրված նյութերը երաշխավորվել են Կրթության և գիտության նախարարության կողմից որպես ուսումնաօժանդակ նյութ`«Առողջ ապրելակերպ» դասընթացի համար: